### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra S**

Hvad vil vi gerne opnå? Hvorfor stilles forslaget?

[adresse] har ikke et plejetilbud til ældre udsatte borgere, som har behov for døgndækket støtte og pleje. Et tilbud vil give ældre udsatte i [adresse] samme mulighed for adgang til pleje og omsorg som andre ældre med et plejebehov – og dermed understøtte, at [adresse] er en by for alle. Derfor foreslår Socialdemokratiet, at der prioriteres midler til et pilotprojekt for et plejehjemslignende tilbud i [adresse] for udsatte ældre med et plejebehov.

Gruppen af borgere er kendetegnet ved bl.a. problematisk brug af rusmidler, psykiatriske udfordringer, væsentligt nedsat fysisk funktionsniveau, kaotisk livsførelse, fx udadreagerende adfærd både verbal og fysisk samt besvær ved at opnå eller fastholde professionel kontakt.

I dag er der ikke et tilbud i [adresse] til målgruppen, og borgerne bliver derfor placeret i tilbud udenfor kommunen, eller det forsøges løst i eksisterende tilbud i kommunen. Dog ses det, at der er flere borgere, hvor det ikke lykkes at give og fastholde den tilstrækkelige hjælp - f.eks. fordi det ikke er muligt for det socialpædagogiske personale at være til stede, når hjemmeplejen fra Sundhed og Omsorg kommer flere gange i døgnet, hvilket kan betyde, at borgeren ikke vil lukke hjemmeplejen ind.

Etableringen af et plejehjemslignende tilbud til udsatte ældre i [adresse] har gennem mange år været et højt prioriteret ønske fra de hjemløses landsorganisation SAND og Udsatterådet, og dette forslag skal ses i forlængelse af budget 2021, hvor forligspartierne afsatte 1 mio. kr. årligt til bolig- og støtteløsninger til ældre udsatte med plejebehov. Med dette forslag ønskes en yderligere prioritering, så der reelt kan åbnes 8-10 pladser til målgruppen.

Det foreslås, at Magistraten undersøger, om tilbuddet med fordel kan startes som et pilotprojekt, hvor der laves en løsning i eksisterende lokaler, gerne i samarbejde med civilsamfundet. Et samarbejde med civilsamfundet giver bedre mulighed for at trække på den store opbakning [adresse] har fra frivillige, som ønsker at bidrage.

Konkrete input

Socialdemokratiet foreslår, at:

* Byrådet i forbindelse med vedtagelsen af budgettet for 2022 afsætter midler til etablering af plejehjemspladser for socialt udsatte.
* Det undersøges, om pladserne med fordel kan opstartes som et pilotprojekt i eksisterende rammer i tilknytning til et andet tilbud, samt om civilsamfundsaktører kan involveres som aktører i driften.

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.